บราซิลยังแรงบลจ.แห่ลงทุน
ตราสารหนี้บราซิลยังเนื้อหอม “กรุงไทย-กรุงศรี” หยิบใส่พอร์ตเพิ่มผลตอบแทนกองทุนตราสารหนี้ กอง 6 เดือน กรุงศรี จ่าย 3.25% กอง 1 ปี กรุงไทย ให้ 3.5%
24 ต.ค. 2555

ตราสารหนี้บราซิลยังเนื้อหอม “กรุงไทย-กรุงศรี” หยิบใส่พอร์ตเพิ่มผลตอบแทนกองทุนตราสารหนี้ กอง 6 เดือน กรุงศรี จ่าย 3.25% กอง 1 ปี กรุงไทย ให้ 3.5%
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า ระหว่างวันที่ 24-29 ต.ค.นี้ บริษัทเปิดเสนอขายกองทุนเปิดกรุงศรีตราสารหนี้ต่างประเทศ 6M1 อายุประมาณ 6 เดือน มีนโยบายลงทุนในตราสารหนี้ต่างประเทศ โดยมีสัดส่วนลงทุนตราสารหนี้ธนาคารในประเทศบราซิล ได้แก่ ธนาคาร Banco do Brasil S.A, Banco Itau Unibanco S.A. และ Banco Bradesco S.A. รวมประมาณ 56% และ ที่เหลือเป็นเงินฝากธนาคารในฮ่องกง 20% และสหรัฐอาหรับเอมิเรตส์ 24% ซึ่งคาดว่าผลตอบแทนประมาณ 3.25% ต่อปี 
เช่นเดียวกับ บลจ.กรุงไทย เปิดขายกองทุนเปิดกรุงไทยตราสารหนี้ เอฟไอเอฟ 28 อายุประมาณ 1 ปี มีนโยบายลงทุนตราสารหนี้ต่างประเทศ ทั้งเงินฝากประจำ Standard Chartered Bank, First Gulf Bank, ECP ออกโดย VTB ECP Finance Ltd. ค้ำประกันโดย JSC และตราสารหนี้ที่ออกโดยธนาคาร Banco Santander Brazil S.A. และ Banco Bradesco S.A. ซึ่งคาดว่า จะได้ผลตอบแทนประมาณ 3.5% ต่อปี เสนอขายระหว่างวันที่ 24-31 ต.ค.นี้
นายฉัตรพี กล่าวว่า “บรรยากาศการลงทุนตราสารหนี้โลกปรับตัวดีขึ้นจากแรงหนุนของการประกาศตัวเลขเศรษฐกิจที่ดีของประเทศหลักๆ ขณะที่อัตราผลตอบแทนพันธบัตรรัฐบาลไทยปรับลดลงอย่างรุนแรง หลังจากธนาคารแห่งประเทศไทย (ธปท.) ลดดอกเบี้ย”